CELEX: C2007/095/106
Language: el
Date: 2007-04-28 00:00:00
Title: Υπόθεση T-70/07: Προσφυγή της 26ης Φεβρουαρίου 2007 — Cantieri Navali Termoli κατά Επιτροπής

28.4.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 95/52
            
         Προσφυγή της 26ης Φεβρουαρίου 2007 — Cantieri Navali Termoli κατά Επιτροπής
   (Υπόθεση T-70/07)
   (2007/C 95/106)
   Γλώσσα διαδικασίας: η ιταλική
   Διάδικοι
   
      Προσφεύγουσα: Cantieri Navali Termoli SpA (Termoli Ιταλίας) (εκπρόσωπος: B. Daniela Mammarella, avvocato)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               ακύρωση της αποφάσεως,
            
         
               —
            
            
               καταδίκη της καθής στα δικαστικά έξοδα.
            
         Λόγοι ακυρώσεως και κύρια επιχειρήματα
   Η παρούσα προσφυγή βάλλει κατά της αποφάσεως της Επιτροπής, της 4ης Ιουλίου 2006, σχετικά με την κρατική ενίσχυση που η Ιταλία προτίθεται να χορηγήσει στην Cantieri Navali Termoli SpA [αριθ. C 48/2004 (ex N 595/2003)] (1), σύμφωνα με την οποία χαρακτηρίστηκε ως κρατική ενίσχυση, ασυμβίβαστη με την κοινή αγορά, η ενίσχυση λειτουργικού χαρακτήρα, σύμφωνα με το άρθρο 3 του κανονισμού περί της ναυπηγικής βιομηχανίας (2), ενίσχυση την οποία η Ιταλία επροτίθετο να χορηγήσει στην προσφεύγουσα για το πλοίο C.180 (πρώην C.173), καθόσον δεν έγινε δεκτή η δεκάμηνη παράταση της προθεσμίας παραδόσεως του σκάφους, τεκμαιρομένου του ότι οι προβληθέντες από την προσφεύγουσα λόγοι της καθυστερήσεως (επίπτωση των γεγονότων της 11ης Σεπτεμβρίου 2001 στη Νέα Υόρκη, αναγκαιότητα τροποποιήσεων τεχνικής φύσεως, επίπτωση φυσικών καταστροφών) δεν πληρούσαν τα οριζόμενα στο άρθρο 3, παράγραφος 2, δεύτερο εδάφιο, του προαναφερθέντος κανονισμού.
   Προς στήριξη των ισχυρισμών της, η προσφεύγουσα προβάλλει:
   
               α)
            
            
               Τυπική πλημμέλεια λόγω ελλείψεως αιτιολογίας ως προς:
               
                           —
                        
                        
                           τη φερόμενη έλλειψη αιτιώδους συναφείας εν προκειμένω σε σχέση με τα γεγονότα της 11ης Σεπτεμβρίου. Συναφώς, υποστηρίζεται ότι, σε αντίθεση προς τον τομέα της ναυπηγήσεως των κρουαζιερόπλοιων, ο τομέας της ναυπηγήσεως των πλοίων μεταφοράς πετροχημικών προϊόντων, όπου δραστηριοποιείται η προσφεύγουσα, θεωρήθηκε ότι δεν επηρεάστηκε από τα γεγονότα αυτά·
                        
                     
                           —
                        
                        
                           την εκληφθείσα ως μη αποδειχθείσα επίπτωση των φυσικών καταστροφών που έπληξαν το έδαφος όπου δραστηριοποιείται η προσφεύγουσα·
                        
                     
                           —
                        
                        
                           την ανάγκη επελεύσεως τεχνικών τροποποιήσεων κατά τη ναυπήγηση.
                        
                     
         
               β)
            
            
               Πρόδηλη πλάνη εκτιμήσεως των πραγματικών περιστατικών, συνιστάμενη στην αδικαιολόγητη διάκριση μεταξύ των Chemical Markets και των λοιπών τομέων Shipping για τους σκοπούς της εφαρμογής της επίδικης κοινοτικής κανονιστικής ρυθμίσεως, καθώς και στη μεροληπτική, αόριστη και εκτός των συμφραζομένων ανάγνωση της εκθέσεως του ιδρύματος Clarkson Reserch, του Νοεμβρίου 2003, στην οποία αποδόθηκε αποφασιστική σημασία, χωρίς να έχει διενεργηθεί αντιπαράθεση συγκεκριμένων και τεκμηριωμένων στοιχείων υιοθετηθέντων και επικυρωθέντων από το Ιταλικό Δημόσιο λόγω αιφνίδιας ανατροπής του προγράμματος των εργασιών.
            
         
               γ)
            
            
               Υπέρβαση εξουσίας, δοθέντος ότι δεν χώρησε συγκεκριμένη αξιολόγηση και σε σχέση με τα χαρακτηριστικά γνωρίσματα και τις συγκεκριμένες περιστάσεις ως προς τη δυνατότητα τυχόν επιπτώσεων επί των συναλλαγών μεταξύ κρατών μελών από την αιτηθείσα παράταση κατά 10 μόλις μήνες και ως προς τη συνακόλουθη συμβατότητα της επίδικης ενισχύσεως λειτουργικού χαρακτήρα με τους κοινοτικούς κανόνες περί ανταγωνισμού.
            
         
      (1)  EE L 383, της 28.12.2006, σ. 53.
   
      (2)  Κανονισμός (ΕΚ) 1540/98 του Συμβουλίου, της 29ης Ιουνίου 1998, περί των νέων κανόνων ενισχύσεως της ναυπηγικής βιομηχανίας (ΕΕ L 202 της 18.7.1998, σ. 1).